সেদিন বিকেলেই মিস্টার সমরেশ জানা দাসবাবুদের বাড়িতে এলেন। খুঁটিয়ে খুঁটিয়ে সারা বাড়িটা লক্ষ করছিলেন তিনি। দেখলে বোঝা যায় বাড়িটাকে খুব ভাল ভাবে রক্ষণাবেক্ষণ করা হয়েছে। দোতলায় মোট তিনটি ঘর। দুটি শোবার ঘর এবং একটি বসার ঘর। এছাড়া রান্নাঘর ও দুটি বাথরুম আছে। একটি দাসবাবুর ঘরের লাগোয়া এবং একটি তার পাশে। দুটি বাথরুমের মধ্যবর্তী একটি কাঠের দরজা এবং পাশের বাথরুম থেকে বাইরে যাওয়ার একটি দরজা আছে। সেই দরজার বাইরে লোহার ঘোরানো সিঁড়ি আছে জমাদারের জন্য।